**אנדראס, נסיך יוון ודנמרק** (ביוונית: **Πρίγκιπας Ανδρέας της Ελλάδας**; ‏20 בינואר 1882 - 3 בדצמבר 1944) היה נסיך יווני, בנו של מלך יוון גאורגיוס הראשון, נכדו של כריסטיאן התשיעי, מלך דנמרק (וצאצא לשושלת האצולה הגרמנית-דנית שלזוויג-הולשטיין-זונדרבורג-גליקסבורג). אנדראס הוא אביו של פיליפ, דוכס אדינבורו, שהיה בעלה של אליזבת השנייה, מלכת הממלכה המאוחדת, וסבו של מלך בריטניה הנוכחי, צ'ארלס השלישי.

חייו
----

הנסיך אנדראס נולד באתונה ב-20 בינואר 1882, לגאורגיוס הראשון, מלך היוונים ואולגה קונסטנטינובנה, הנסיכה הגדולה של רוסיה, ולמד אנגלית עוד משחר נעוריו.

במהלך מלחמות הבלקן, בשנים 1912–1913, ניהל אנדראס בית חולים שדה.

בשנת 1917, עם הדחת המלך ביוון, נאלצו אנדראס ואליס לצאת לגלות עם ילדיהם, והשתכנו בשווייץ.
עם שיבת המלך קונסטנטינוס לכס המלוכה בשנת 1920 חזרו אליס ואנדראס ליוון והתיישבו בקורפו.
אנדראס, קיבל פיקוד על הארמייה השנייה של הצבא היווני במהלך מלחמת יוון–טורקיה, ומילא תפקיד פעיל בקרב סקריה, בו נחל צבא יוון תבוסה.

בשנת 1922 תפסה קבוצת מהפכנים בראשותו של ניקולאוס פלסטירס את השלטון והגלתה שוב את המלך. אנדראס נעצר בעוון "סירוב פקודה ונקיטת יוזמות עצמאיות בשדה הקרב", נשפט ונידון לגלות. הוא, אליס וילדיהם עזבו את יוון על ספינת קרב של הצי הבריטי והתיישבו בצרפת. בשנת 1930 פרסם את גרסתו לאשר אירע במלחמה בספר "לקראת אסון: הצבא היווני באסיה הקטנה ב-1921".

בשנת 1930 לקתה אשתו בהתמוטטות עצבים ואושפזה במוסד בשווייץ. הקשר בינו לבין משפחתו נותק, ולאחר ביקור קצר ביוון בשנת 1936 השתקע סופית בדרום צרפת. משפחתו התפזרה לכל עבר: בנותיו נישאו לאצילים גרמניים, בחלקם בעלי נטיות נאציות, בנו פיליפ עבר להתגורר אצל דודיו בלונדון, לואי מאונטבאטן וג'ורג' מאונטבאטן (מה שיביא אותו לימים לאמץ את שם משפחתם מאונטבאטן), ואשתו חזרה ליוון, שם חיה בתקופת מלחמת העולם השנייה.

אנדראס מת ב-3 בדצמבר 1944 ממחלת לב בעת שהותו במלון מטרופול במונטה קרלו שבמונקו.

משפחתו
------

אנדראס נישא בגיל צעיר לאליס, נסיכת בטנברג, נינתה של ויקטוריה, מלכת הממלכה המאוחדת, אותה פגש במהלך הכתרתו של המלך אדוארד השביעי בשנת 1902.

חתונתם התקיימה בשנת 1903 בדרמשטט, גרמניה. בטקס נישואיהם התרחש הכינוס הגדול האחרון של צאצאיהם המלכותיים של המלכה ויקטוריה וכריסטיאן התשיעי, מלך דנמרק לפני מלחמת העולם הראשונה.

לזוג נולדו חמישה ילדים:

* מרגריטה, נסיכת יוון ודנמרק (18 באפריל 1905 - 24 באפריל 1981) - נישאה לגוטפריד, נסיך הוהנלוהה-לאנגנבורג.
* תאודורה, נסיכת יוון ודנמרק (30 במאי 1906 - 16 באוקטובר 1969) - נישאה לברטהולד, מרקיז באדן.
* ססיליה, נסיכת יוון ודנמרק (22 ביוני 1911 - 16 בנובמבר 1937) - נישאה לגאורג דונאטוס, נסיך הכתר של הסן. ססיליה נהרגה בתאונת מטוס בעודה בחודש השמיני להריונה, יחד עם שני בניה ובעלה.
* סופיה, נסיכת יוון ודנמרק (26 ביוני 1914 - 24 בנובמבר 2001) - נישאה לכריסטוף, נסיך הסן ולאחר מכן לגאורג וילהלם, נסיך הנובר.
* פיליפ, נסיך יוון ודנמרק (10 ביוני 1921 - 9 באפריל 2021) - בעלה של אליזבת השנייה, מלכת הממלכה המאוחדת.

אילן יוחסין
-----------


|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| פרידריך וילהלם, דוכס שלזוויג-הולשטיין-זונדרבורג-גליקסבורג |   | לואיזה קרולינה, נסיכת הסן-קאסל |   | וילהלם, נסיך הסן-קאסל |   | לואיזה שרלוטה, נסיכת דנמרק |   | ניקולאי הראשון, קיסר רוסיה |   | שרלוטה, נסיכת פרוסיה |   | יוזף, דוכס סקסוניה-אלטנבורג |   | אמליה, דוכסית וירטמברג |
|   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   | כריסטיאן התשיעי, מלך דנמרק |   |   |   |   |   | לואיזה, נסיכת הסן-קאסל |   |   |   |   |   | קונסטנטין ניקולאייביץ', הנסיך הגדול של רוסיה |   |   |   |   |   | אלכסנדרה, נסיכת סקסוניה-אלטנבורג |   |
|   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   |   |   |   |   | גאורגיוס הראשון, מלך היוונים |   |   |   |   |   |   |   |   |   |   |   |   |   | אולגה קונסטנטינובנה, הנסיכה הגדולה של רוסיה |
|   |   |   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |
|
|   |   |   |   |   |   |   |   |   |   |   |   |   |   | **אנדראס, נסיך יוון ודנמרק** |
|

קישורים חיצוניים
----------------

ויקישיתוף מדיה וקבצים בנושא **אנדראס, נסיך יוון ודנמרק** בוויקישיתוף
* אנדראס, נסיך יוון ודנמרק, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16674169p (data)
* GND: 1041238428
* ISNI: 0000 0000 7813 5694
* LCCN: no2010070220
* NLG: 235866
* VIAF: 120602247
* WorldCat: lccn-no2010070220

 |